Holmsbu kirke

Holmsbu kirke er ei langkirke fra 1887 sørvest på Hurumlandet i Asker kommune. Kirken var den første som ble bygd i Hurum siden middelalderen, på gården Holms grunn, ovenfor tettstedet Holmsbu, ved hjelp av penger innsamla av Holmsbu og Tronstadfjerdingen Kvinneforening. Den er tegna av arkitekt Jacob Wilhelm Nordan, som ei enkel trekirke, med stående utvendig panel, innvendige upanelte tømmervegger, med enkelte nygotiske trekk i vindusutformingene, og ei nygotisk altertavle. Kirkerommet sto lenge umalt og udekorert, og ble oppfatta som lite trivelig. Den første oppmalinga av kirken ble foretatt i 1912 av dekorasjonsmaler Carl Lunde. Dekorasjonene ble helt forandra på begynnelsen av 1950-tallet, da Henrik Sørensen tok initiativ til at kunstnere som oppholdt seg i Holmsbu om sommeren skulle dekorere kirken. Dette arbeidet var ferdig i 1954. Kirken har blant annet malerier av Henrik Sørensen, Aage Storstein, Willy Midelfart og Oluf Wold-Torne. Altertavla er malt av Reidar Fritzvold i 1963, og forestiller Jesus som stiller stormen. Den erstatta et eldre maleri, som var en kopi av Adolph Tidemands maleri av «Oppstandelsen» i Bragernes kirke. Dette maleriet henger nå i kirkens gravkapell. Byggverket er i tre og har 300 plasser. Adkomst til stedet er via fylkesvei 2682 og fylkesvei 2680. Referanser Eksterne lenker (en) Holmsbu kirke – kategori av bilder, video eller lyd på Commons Søndre Hurum menighet på kirken.no «Holmsbu kirke» på kirken.no (no) «Holmsbu kirke». Kirkesøk. Den norske kirke. (no) «Holmsbu kirke». Kulturminnesøk. Riksantikvaren – Direktoratet for kulturminneforvaltning. «Holmsbu kapell» på norgeskirker.no